《题胡邦仲霜节堂》
宋代·曾丰

此君胸固有虚室，六气薰酣无不适，
所禀宁非道之质。此君貌固能圆机，
四季变更无不宜，所立宁非圣之时。
其表无方里无物，妙与大通相出入。
清节凌霜特其一，秋风夜雨君曰噫。
名我字我敢问谁，无乃未为大相知。
守节虽贤一于正，圣人达节百其应。
君亦能贤亦能圣，姑以节论犹失订。
标致孤高所持劲，伯夷独立君制行。
主人加爱又加敬，根器浑涵所成迥。
颜子屡空君尽性，客子三叹更三咏。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。